
· Informatīvais ziņojums par Krievijas un Baltkrievijas izcelsmes tranzīta graudu paraugu ņemšanas un testēšanas gaitu

· Informatīvais ziņojums ir sagatavots, ievērojot Ministru kabineta 2026. gada 6. oktobra sēdes protokola Nr. 57 63.§ “Informatīvais ziņojums “Par aktuālo situāciju graudaugu kravu tranzīta jomā”” 4. punktā doto uzdevumu “Zemkopības ministrijai sagatavot un zemkopības ministram iesniegt Ministru kabineta 2026. gada 20. oktobra sēdē informatīvo ziņojumu par Krievijas un Baltkrievijas izcelsmes tranzīta graudu paraugu ņemšanas un testēšanas gaitu.
· Informatīvajā ziņojumā iekļauta Zemkopības ministrijas, Pārtikas un veterinārā dienesta (turpmāk – PVD) un “Pārtikas drošības, dzīvnieku veselības un vides zinātniskā institūta “BIOR”” (turpmāk – BIOR) sniegtā informācija.
· Lai Latvijā pārbaudītu graudu izcelsmi situācijās, kad pastāv aizdomas par to iespējamu nelikumīgu izvešanu no pagaidu okupētajām Ukrainas teritorijām, ir noslēgts saprašanās memorands starp Ukrainas agrārās politikas un pārtikas ministriju, Lielbritānijas un Ziemeļīrijas Apvienotās Karalistes Vides, pārtikas un lauku lietu departamentu un Latvijas Republikas Zemkopības ministriju par “Graudu izcelsmes pārbaudes sistēmas” (angļu val. Grain Verification Scheme (GVS)) izmantošanu graudu izcelsmes valsts noteikšanai. 
· Krievijas un Baltkrievijas izcelsmes tranzīta graudu sūtījumu paraugu noņemšanas un testēšanas procesā Latvijā ir iesaistīti PVD, BIOR un Valsts ieņēmumu dienesta (turpmāk – VID) Muitas pārvalde.
[bookmark: OLE_LINK22]PVD graudu tranzīta sūtījumu kontroli uzsāka 2026. gada 16. septembrī, ievērojot Ministru kabineta 2020. gada 21. janvāra noteikumu Nr. 46 “Prasības un robežkontroles kārtība tādai no trešajām valstīm ievedamajai pārtikai un saskarei ar pārtiku paredzētajiem materiāliem un izstrādājumiem, kam nepiemēro oficiālo robežkontroli” prasības.
PVD robežkontroles punktu inspektori veic sākotnējo graudu tranzīta sūtījumu dokumentāro kontroli. Tās laikā tiek pārbaudīti sūtījuma pavaddokumenti un izvērtēta tajos norādītās informācijas savstarpējā atbilstība, tostarp dzelzceļa pavadzīmē minētie dokumenti, rēķini, kvalitāti apliecinošie dokumenti, izcelsmes dokumenti un fitosanitārie sertifikāti. Tāpat tiek analizētas dokumentos norādītās adreses un sūtījuma pārvadāšanas maršruts, īpašu uzmanību pievēršot iekraušanas, pārkraušanas un robežu šķērsošanas vietām, kā arī neparastām vai savstarpēji nesaskanīgām ziņām. Ja dokumentu kontroles laikā tiek konstatētas aizdomīgas pazīmes un rodas aizdomas par graudu iespējamu izcelsmi no pagaidu okupētajām Ukrainas teritorijām, PVD informē VID Muitas pārvaldi un pieņem lēmumu par paraugu ņemšanu. Paraugi tiek ņemti arī pēc VID Muitas pārvaldes pieprasījuma. PVD pirmos graudu paraugus laboratoriskajiem izmeklējumiem noņēma 2026. gada 22. septembrī. Līdz 2026. gada 21. oktobrim PVD ir noņēmis 38 paraugus, tos prioritāri atlasot no lielāko Krievijas graudu nosūtītāju un saņēmēju sūtījumiem Latvijā. Paraugiem tiek veikta izotopu profilēšana un elementu sastāva analīze, nosakot graudos saglabājušās dabiskās pazīmes, ko ietekmē to audzēšanas vietas klimats un vides apstākļi. Laboratorisko izmeklējumu rezultāti vēl nav saņemti.
Minētais paraugu ņemšanas, testēšanas un rezultātu izvērtēšanas process nodrošinās sistemātisku pieeju Krievijas un Baltkrievijas izcelsmes tranzīta graudu sūtījumu kontrolei un dos iespēju ar zinātniski pamatotām metodēm pārbaudīt graudu izcelsmi.

